Tann føroyska fláaskipanin er endurskoðað og dagførd, soleiðis at hon fylgir altjóða fyrisetingum. Nýggja skipanin byggir á uppruna verkið hjá Jóannesi Rasmussen og Arne Noe-Nygaard og á nýggjar kanningar kring allar Føroyar. Tann dagførda fláaskipanin leggur tvær formatiónir aftur at teimum verandi. Ein formatión er grundeindin í lagskipanarfrøði, og umfatar grótfláir, ið hava okkurt sereyðkenni. Til dømis er Malinstindur Formatiónin bygd av tunnum basalt fláum, meðan Prestfjall Formatiónin er samansett av kolalindum og legugrýti. Formatiónirnar eru nú nevndar eftir føroyskum staðarnøvnum, sum á tann hátt ímynda sereyðkennini fyri hvørja formatión sær. Tað er týdningarmikið at fláaskipanin er dagførd, so hvørt sum nýggj vitan legst afturat, til dømis frá oljuleitingini til havs. Verkætlanin er stuðlað av millum annað Statoil og Eni.